remissie
albert ende isabel clara eugenia etc.
doen te wetene alle tegenwoerdige ende toecomende
dat wy ontfangen hebben die supplicatie van gerart
jans ingeseten der vrijheyt van arendonck gelegen
inden lande van turnhoudt inhoudende dat alsoo den
schouteth vande selven lande ende vryheyt van turnhoudt
opden eenentwintichsten septembris vanden jaere sessthien-
hondert ende vyffthien van sheeren weghen heeft vuytgeboden
allen dingesetenen vanden selven lande om den wolff te
jaegen soo ist dat hy suppliant int wederkeeren vande
selve jachte inde herberge genoempt de clocke gelegen
binnen deselve vryheyt van turnhoudt met jan hulselmans
wouterssone ingesetene ende alsdoen onlancx gesworene
der voorschreven vryheyt van arendonck syn geraeckt
in ander geselschap om aldaer eenige potten biers te
drincken ende synde daernaer tot dyen eynde inden selven
gelaghe oyck gecomen wylen adriaen van neer inde wande-
linghe genoempt pachteleer soe ist gebeurt dat aleer
vuyt denselven gelaghe te scheyden densleven wylen
jan neer alias pachteleer mette werdinne het gelach
rekenende maer en is gerekent geweest voer syn
contingent op den blancke ende den suppliant daer
teghens op twee stuyvers ende alsoe daernaer den den
selven suppliant metten voors. jan hulselmans
wouterssone ende den voors. wijlen jan neer alias
pachteleer tsamen vuytte selve herberge naerder sonnen
onderganck hun hebben begeven om thuyswarts te gaen
soe hebben den suppliant ende den voors. wylen van
neer tusschen weghen eenigen twist gecregen ter
causen vande inegaliteijt ende over betalinge vanden
selven gelage ende gaende alsoo kijvende hebben
malcanderen van weder syden soe geiniureert dat sy
beyde hunne messen hebben vuytgetrocken ende tselve
gewaer wordende eenen cornelis claessen heeft hem
suppliant sijn mes vuyt syner handen genomen ende
denselven daer mede deur gegaen synde tot ontrent de
huijse van adriaen van dornen staende binnen oudt
turnhoudt sijn dieselve partijen al kijvende gebleven
waer doer den voors. jan hulselmans wouterssone heeft den voors. wijlen adriaen van neer
segerssone alias pachteleer ondertusschen metten arm
genomen ende denselven in vriendtschap gebeden dat
hij toch vredelijck soude willen naer huijs gaen m#
alsoo denselven wylen van neer denselven daer op
seer grammelijck antwoirdde dat hy hem soude laeten
gaen oft sij soude hem hulselmans het bloot mes dwelck
hy in syn handt was hebbende in syn vleesch steecken
soe heeft den voors. hulselmans den voors. wijlen
van neer alsdoen verlaten vuijt vreese oft hij hem eenigen overlast soude
hebben gedaen ende heeft daernaer den voirscreven wijlen adriaen
van neer den suppliant met synen jachstocke
die hy in handen was hebbende soe inne gevallen
ende naer hem met alle crachte soo gesteecken dat
hy ten iersten den suppliant metten selven jaeghstock
eenen tandt vuijt sijnen hooffde gesteken hebbende
heeft den suppliant metten tweeden steecke dweers
doer synen slincken arme gesteken tot in sijn sijde
waer doer den suppliant is genootsaeckt geweest
hem daer tegens te defenderen ende affslaende den
worp vande pijcke ofte jaeghstocke des voors.
wijlen van neer heeft denselven met sijne pycke
inde slincke schouder eenen steeck gegeven waer
doer hy suppliant bemerckende dat den voors.
wijlen van neer hem noch met sijn mes op sijn
lijff vallende ende metten hooffde inden voors.
gracht stootende sijne machte quam te verliesen
soo heeft hij suppliant met worstelen soo wel
gedaen dat hij verlaetende synen stock ende
hoet vuijt d'armen van wijlen van neer is
gecropen ende is alsoo vuijtten selven gracht springende
hij suppliant gecomen byden voors. jan hulselmans
wouterssone hem seggende compt jan laet ons
gaen loopen ende sijn alsoo deur gegaen tot sekeren
huijse vande gebuerte aldaer sij geclopt hebbende
hebben den man vanden huyse gevraecht oft hy
synen knecht nijet eens en soude willen senden tot
aenden huyse van adriaen van deurne om aldaer
syns suppliants hoet ende jaeghstock te haelen
ende naer dijen denselven sijnen knecht tot dijen
eynde aldaer was gegaen heeft bevonden dat den
voors. wylen adriaen van neer alias pachteleer
vanden voors. steke deser werelt was overleden
ende t'selve gerefereert hebbende ten huijse van sijnen
meester aldaer hij suppliant metten voorschreven
hulselmans was wachtende soo is denselven
hulselmans terstont daer naer ter selver
plaetse gegaen van den voors. wijle afflijvigen
te sien ende den hoet ende stock des suppliants
te haelen ende alsoo hem worde ontraeden den
selven stock ende hoet mede te draegen
overmidts den voors. wijlen van neer wiens
siele godt wille genadich sijn deser werelt was
overleden tot seer grooten ende excessiven leet-
wesen des suppliants soo is hij suppliant tselve
sijn ongeval seer deerlyck met weenende oogen
beclagenden van daer metten voors. hulselmans
naer arendonck plaetse synder residentie gegaen
ende naer dijen hij aldaer syne wonden heeft
doen cureren soo is hy genootsaeckt geweest om
t'ontgaen alle schandaelen van apprehensie ende
rigeur van justitie van daer te trecken ende
elders te latiteren ende hoe wel binnen denselven
tyde die huijsvrouwe des suppliants mette
achtergelaten weduwe desselffs wijlen afflyvigen
by naeme adriana theeus ter presentie ende
overstaen vande momboirs van desselffs naer
gelaetene kinderen ende andere naeste vrienden
ende bloet gewanten ter intercessie van
schepenen der selver vryheyt van arendonck
als goede mannen soe verre heeft getracteert
dat sy nopende den selven ongevalle met hun opden
tweeden aprilis lestleden heeft versoent ende
metter minnen syn overcomen inder vuegen ende
manieren breeder begrepen in d'acte onderteeckent
j. vivarius daer aff zijnde $$ $$$ $$ ende ende d#
daer by oyck promptelyck is blyckende dat hy
suppliant van opden xviii en junij daer naer den
soenpenningen ende allen tgene inden selven accorde
tsijnen laste staet vermelt volcomentlyck
heeft voldaen ende en dert nochtans hem nyet
vrijelyck binnen die selve vryheyt van arendonck
oft elders binnen desen hertochdomme ende landen
van brabant begeven ten sy dat hem yerst ende voer
al bij ons desen $$ in consideratie vande vargaende
ongeregeltheden desselffs wylen adriaen van neer
afflyvigen daer aff is blyckende by d'aenspraecke
ende conclusie teghens hem van offitie wegen
genomen by copye $$$ insgelycx hier
neffens gevende ende ter contrarie van des
suppliants voergaenden stillen eerlycken ende
catholycken comportemente ende conversatie onder
alle persoonen sonder oyut yemant int minste
gehindert oft eenige ongeregeltheyt aengedaen te
hebben prefererende gratie ende misericordie
voer alle strangheyt ende rigeur van justitien
te worden vergunt onse opene brieven van remis
gratien ende in sulcken cas dienende om de
welcke die suppliant ons seer oitmoedelyck was
biddende soo eest dat wy de saecken voors.
overgemerckt ende ierst hierop gehadt d'advys van
onsen lieven ende wel beminden maximiliaen de
mol schouteth der voorschreven vryheyt ende
lande van turnhoudt geneycht wesende ter
beden des voorschrevenen suppliants ende willende
hem in dit stuck prefereren gratie ende miseri-
cordie voer strangheyt ende rigeur van rechte
hebben den selven suppliant inden gevalle als boven
geremitteert quytgeschouden ende vergeven remitteren
schelden quyte ende vergeven vuyt sunderlinger gratien
by desen onsen brieve tfeyt ende ongeval boven gemerct
midtsgaders alle offensie ende breucke corporele ende
criminele daer inne hy hem overmidts ende vuyt saecken
van tgene des voors. is tegen ons ende justitie eenich-
sints mach hebben ontgaen ende mesdragen ende hebben
hem dyen aengaende wedergestelt ende gerestitueert
stellen weder ende restitueren tot synen goeden name
fame ende geruchte in onsen voors. lande van brabant
ende allen anderen onsen landen ende heerlickheden ende
tot synen onverbuerden goeden indyen hy eenige onder
ons heeft gelyck ende in alder manieren soe hy was voer de
toecompste vanden voors. feyte imponerende hier op
een eeuwich geswich onsen procureur generael in
brabant ende alle anderen onsen justicieren ende
officieren wye sy syn satisfactie ende beter-
nisse ierst ende voor al gedaen der partye
geinteresseerde indyen die noch nyet gedaen en sy
ende eenige daertoe staet civilyck alleenlyck behoudelyck
dat die voors. suppliant gehouden sal syn tvoors.
feyt tegen ons ende beteren civilyck naer gelegentheyt
vander saecken ende faculteyt van syne goeden met
oyck te betalene de redelycke costen van justitien
hieromme alreede gedaen ende te doene allet
ter taxatien ende moderatien van onse zeer lieve ende
getrouwe die cancellier ende lieden van onsen rade
in brabant die wy daer toe gecommitteert hebben
ende committeren by desen ontbieden daerom ende
bevelen den selven onsen cancellier ende raetslieden
dat voor hen geroepen die genen die daerom
behooren geroepen te syne sy procederen wel ende
deuchdelyck ter verificatie ende interinement
van desen ende totter taxatie ende moderatie vande
voors. emende ende costen van justitien alsoe sy sullen
vinden te behoorene welck interinement die
voors. suppliant gehouden sal syn te versueckene
hem in persoone te presenteren in onsen voors. rade
binnen sesse maenden naestcomende opte pene
van te verbeuren deffect van desen ende dat
gedaen ende deselve civile boete ende costen van
justitien getaxeert ende betaelt synde in handen
vanden genen dyen dat behooren sal sy onse voors.
procureur generael in brabant ende alle andere
onse rechteren justicieren officieren ende ondersaten
jegenwoordige ende toecomende dyen dat aengaen sal
mogen huere stedehouderen ende eenyegelyck van hen
besundere soe hem toebehooren sal doen laten ende
gedoogen den voors. suppliant van deser onser jegenwoordiger
gratien ende remissien ende van allen inhouden
van desen inder vuegen ende maniere voere verhaelt
rustelyck vredelyck ende volcomelyck genyeten
ende gebruijcken sonder hem te doene oft te laeten
geschieden nu noch in toecommende tyden eenich
hinder letsel oft moyenisse aen lyff noch aen
goeden ter contrarien maer indyen syn lyff oft
eenige van syne onverbeurde goeden daerom gearresteert
becommert oft belet waeren dat sy die setten ende
stellen terstont ende sonder vertreck tot geheelder ende
volcommender delivrantie want ons alsoe gelieft
ende ten eynde dat dit vast ende gestadich
blyve tot eeuwigen dagen * behoudelyck in anderen dingen
onsen rechte ende eenen yegelycken anderen dessyns
gegeven in onser stadt van brussele inde maent van
maio augusto int jaer duysent sesse hondert ende seventhien seventhien sesthien
opde plicke stont byde eershertogen onderteeckent
fourdin ende gesegelt met eenen groenen segel vuythangende
in syde snoe$$ren
*soe hebben wij onsen zeghel hier aen doen hanghen